Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 40/03)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμόδιας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το σημείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: άρθρο 5

ΠΟΠ ( ) ΠΓΕ (x)

Εθνικός αριθμός φακέλου: 011/03

1. Αρμόδια εθνική αρχή Ονομασία: Hoofdproductschap Akkerbouw

Διεύθυνση: Postbus 29739

Τηλ. (31-70) 370 87 08

Φαξ (31-70) 370 84 44.

2. Αιτούσα ομάδα 2.1. Ονομασία: Stichting "De Westlandse druif"

2.2. Διεύθυνση: Postbus 666

2675 ZX Honselersdijk

Τηλ. (31-174) 64 26 73

Φαξ (31-174) 64 06 45

2.3. Σύνθεση: Παραγωγοί και κάτοχοι γεωργικών εκμεταλλεύσεων και πρώην τρυγητές.

3. Κατηγορία προϊόντος: 1.6 Οπωροκηπευτικά και σιτηρά.

4. Περιγραφή των προδιαγραφών

(σύνοψη του άρθρου 4 παράγραφος 2)

4.1. Ονομασία: "Westlandse druif". Το καλό επιτραπέζιο σταφύλι του Westland, πολύ εύπεπτο και με υψηλή περιεκτικότητα σε φυσικά σταφυλοσάκχαρα, βιταμίνες και ανόργανα άλατα, μπορεί να παραχθεί σε διαφορετικά χρώματα και ποικιλίες και προορίζεται για άμεση κατανάλωση.

4.2. Περιγραφή: Στην περιοχή Westland τα σταφύλια διαφόρων ποικιλιών καλλιεργούνται σε θερμοκήπια. Πρόκειται για μεγάλα τσαμπιά με στρογγυλές ή ωοειδείς ρώγες. Ο φλοιός είναι ελαφρώς χνουδωτός, πράγμα που αποτελεί απόδειξη προϊόντος καλής ποιότητας που δεν πρέπει να αγγίζεται. Ανάλογα με την ποικιλία, ο χρωματισμός είναι από μπλε (σκούρο) έως λευκό/πράσινο. Το βάρος των τσαμπιών ποικίλλει μεταξύ 300 και 1250 g, με μέσο βάρος 500 g περίπου. Η σάρκα είναι χυμώδης, σφικτή και έχει δροσερή και γλυκιά γεύση. Η γεύση του καρπού είναι γλυκιά με έντονο άρωμα.

4.3. Γεωγραφική περιοχή: Η γεωγραφική περιοχή είναι η Westland, δηλαδή το δυτικό τμήμα της νότιας Ολλανδίας, και περιλαμβάνει τις κοινότητες: Naaldwijk (Honselersdijk) 's-Gravenzande (Maasdijk), Maasland, De Lier, Monster (Poeldijk), Wateringen (Kwintsheul) και Hoek van Holland. Τα περισσότερα θερμοκήπια βρίσκονται στο Monster, Wateringen και Poeldijk. Η καλλιέργεια μπορεί επίσης να πραγματοποιηθεί σε σύγχρονα θερμοκήπια.

4.4. Απόδειξη προέλευσης: Ιστορικό: Στη "Westland", η καλλιέργεια αυτή άρχισε κατά το 17ο αιώνα από διάφορους καλλιεργητές, κυρίως χάρη στις προσπάθειες του αιδεσιμότατου Verburgh από το Poeldijk. Η καλλιέργεια αυτή παρέμεινε ωστόσο αρκετά περιορισμένη και μόλις κατά το 19ο αιώνα επεκτάθηκε σημαντικά.

Κατά το 1716 χρησιμοποιούνταν κυρίως πρώιμες ποικιλίες. Η κατασκευή μικρών θερμοκηπίων που στηρίζονταν σε τοιχίδια άρχισε να επιβάλλεται κατά το δεύτερο ήμισυ του 19ου αιώνα. Οι αμπελουργικές εκμεταλλεύσεις άρχισαν να υφίστανται από το 1830, γεγονός που έδωσε νέα ώθηση στην καλλιέργεια αυτή. Άρχισαν να κατασκευάζονται τοιχίδια προσανατολισμένα προς το νότο κατά τρόπο ώστε οι καλλιέργειες να ευνοούνται όσον το δυνατό από την ηλιοφάνεια και τη θερμότητα. Από το 1850 άρχισαν να χρησιμοποιούνται μικρές κατασκευές από γυαλί σε τοιχίδια και το 1888 κατασκευάστηκε το πρώτο θερμοκήπιο με δικλινή στέγη. Έως το 1880 υπήρχαν στις Κάτω Χώρες 180000 μέτρα τοιχιδίων για την καλλιέργεια σταφυλιών και ένας ορισμένος αριθμός θερμοκηπίων που στηρίζονταν σε τοίχους. Μετά το 1900, η καλλιέργεια στην ύπαιθρο εξαφανίστηκε τελείως. Η πιο εντυπωσιακή εξέλιξη έλαβε χώρα στις Κάτω Χώρες κατά τη δεκαετία του 20. Το 1928 το "Staten van Landbouw in het Koninkrijk Holland" (Κράτος γεωργίας στο Βασίλειο της Ολλανδίας) αναφέρει για πρώτη φορά το Westland τόσο ως κέντρο αμπελοκαλλιέργειας όσο και ως κέντρο εξαγωγών σταφυλιών προς την Αγγλία. Η σημαντικότερη παραγωγή σημειώθηκε το 1936 με όγκο 22 εκατομμυρίων χιλιογράμμων. Μετά τον πόλεμο, μεγάλες εκτάσεις αμπέλου εκριζώθηκαν κυρίως λόγω της σημαντικής αύξησης της τιμής κόστους και του αυξανόμενου ανταγωνισμού από τις νότιες χώρες. Η καλλιεργούμενη έκταση μειώθηκε συνεπεία του γεγονότος αυτού σημαντικά. Σύμφωνα με τις εκτιμήσεις, η έκταση των θερμοκηπίων για την αμπελοκαλλιέργεια αντιπροσωπεύει σήμερα στις Κάτω Χώρες περίπου 10 εκτάρια. Αντίθετα με ό,τι συμβαίνει σήμερα, η αμπελοκαλλιέργεια είχε πολύ μεγάλη οικονομική σημασία στο Westland. Έως το τέλος του δευτέρου παγκοσμίου πολέμου, η έκταση των καλλιεργειών σε θερμοκήπια αποτελείτο κατά το μεγαλύτερο μέρος από θερμοκήπια για την καλλιέργεια της αμπέλου. Η καλλιέργεια αυτή μειώθηκε σημαντικά μετά το 1940, λόγω του συστήματος των σταθερών τιμών και της εμφάνισης μιας αποδοτικότερης καλλιέργειας, δηλαδή της καλλιέργειας της τομάτας. Οι λάτρεις του γευστικού αυτού σταφυλιού συνέχισαν ωστόσο κάποια καλλιέργεια σε μικρή κλίμακα.

4.5. Μέθοδος παραγωγής: Η εν λόγω αμπελοκαλλιέργεια πραγματοποιείται 100 % με το χέρι και αποτελεί μία πραγματική βιοτεχνική καλλιέργεια. Δύο περίπου μήνες πριν ωριμάσουν τα σταφύλια, τα τσαμπιά υφίστανται αραίωμα τη στιγμή όπου οι ρώγες έχουν περίπου τη διάμετρο μπιζελιού μεγάλου μεγέθους. Η εργασία αυτή έχει ως σκοπό τη βελτίωση της ποιότητας και της διατήρησης των σταφυλιών. Τα θερμοκήπια είναι δυνατόν να θερμαίνονται κατά τρόπο ώστε τα σταφύλια να φθάνουν ήδη σε στάδιο ωρίμανσης τον Ιούνιο. Όταν τα θερμοκήπια δεν θερμαίνονται, τα σταφύλια μπορούν να φθάσουν σε στάδιο ωρίμανσης στις αρχές Αυγούστου. Η περίοδος του τρύγου εκτείνεται έως το τέλος του μηνός Οκτωβρίου. Ορισμένες ποικιλίες μπορούν, εφόσον ψύχονται, να συλλεγούν έως το Δεκέμβριο. Τα σταφύλια διατήρησης διατίθενται συχνά στο εμπόριο από τους εμπόρους, ενώ οι άλλες ποικιλίες πωλούνται σε δημοπρασία. Ένα μεγάλο μέρος της συγκομιδής διοχετεύεται απευθείας στους ιδιώτες ή σε ειδικευμένα στην πώληση οπωροκηπευτικών καταστήματα.

4.6. Δεσμός: Η καλύτερη ποιότητα σταφυλιών παράγεται σε αμμώδη και αργιλώδη εδάφη. Ορισμένες περιοχές του Westland διαθέτουν ένα εξαιρετικά κατάλληλο έδαφος για την καλλιέργεια των σταφυλιών αυτών. Τα καλύτερα σταφύλια θερμοκηπίου του Westland διατίθενται στο εμπόριο με ειδικό σήμα ως περιφερειακά προϊόντα. Οι τρυγητές που ασκούν ακόμη δραστηριότητα προσπαθούν να παράγουν ένα μοναδικό περιφερειακό προϊόν άμεμπτης ποιότητας και εξαιρετικής γεύσης.

Λόγω της πλούσιας παράδοσής του και της μεγάλης οικονομικής σημασίας του στο παρελθόν, το επιτραπέζιο σταφύλι του Westland συμβάλλει ακόμη σήμερα κατά ένα μεγάλο μέρος στη δημιουργία της εικόνας του Westland. Για αυτόν ακριβώς το λόγο δημιουργήθηκε το 1999 το ίδρυμα "Το σταφύλι του Westland" που καταβάλλει προσπάθειες για τη συνέχιση της καλλιέργειας του αξιόλογου αυτού σταφυλιού.

4.7. Διάρθρωση του ελέγχου Ονομασία: KCB

Διεύθυνση: Postbus 43133

Τηλ. (31-70) 308 80 00

Φαξ (31-70) 308 80 01.

4.8. Σήμανση: Westlandse druif.

4.9. Ποιοτικές απαιτήσεις: Τα σταφύλια πρέπει να ανταποκρίνονται στις απαιτήσεις ποιότητας που περιέχονται στον κανονισμό σχετικά με τις ποιοτικές απαιτήσεις για οπωροκηπευτικά, 1997.

Αριθμός ΕΚ: G/NL/00215/01.11.26.

Hμερομηνία παραλαβής του πλήρους φακέλου: 31 Μαΐου 2002.